KIRJALLINEN KYSYMYS P-2927/02 esittäjä(t): Paulo Casaca (PSE) komissiolle. Eturistiriidat yhteisön sopimuksissa.



Virallinen lehti nro 161 E , 10/07/2003 s. 0053 - 0054



KIRJALLINEN KYSYMYS P-2927/02 esittäjä(t): Paulo Casaca (PSE) komissiolle (10. lokakuuta 2002) Aihe: Eturistiriidat yhteisön sopimuksissa European Voice -lehden 26. syyskuuta ja 3. lokakuuta 2002 ilmestyneiden numeroiden mukaan komissio olisi tehnyt ranskalais-belgialaisen Ascii-yhtiön kanssa 23 miljoonan euron arvoisen tietotekniikka-alan sopimuksen. Saman lehden mukaan kyseinen yhtiö olisi tehnyt GPlus-nimisen yhtiön kanssa 625 000 euron arvoisen alihankintasopimuksen kuudeksi vuodeksi. Tämä yhtiö aikoo ilmeisesti toimia yhteistyössä komission entisten viestintäalan virkamiesten kanssa; näihin kuuluu myös komissaari Montin entinen tiedottaja, joka on hiljattain jättänyt paikkansa komissiossa. European Voice väittää myös, että komissio olisi määrännyt keskeyttämään GPlus-yhtiön kanssa tehdyn sopimuksen sen jälkeen kun Le Monde -lehti oli julkistanut nämä tiedot. Voiko komissio vahvistaa nämä väitteet? Voiko se kertoa, onko komission eturistiriitoja koskevan uudistusprosessin puitteissa mahdollista, että virkamies jättää paikkansa komissiossa työskennelläkseen sitten komission kanssa tehdyn sopimuksen alaisuudessa? Voiko komissio asetuksen (EY) N:o 1049/2001(1) nojalla toimittaa Euroopan parlamentille kaikki kyseiseen sopimukseen liittyvät asiakirjat, joista käyvät ilmi muun muassa tarjouskilpailun ehdot, sen kesto, osallistujat sekä sen arviointi? (1) EYVL L 145, 31.5.2001, s. 43. Romano Prodin komission puolesta antama vastaus (27. marraskuuta 2002) Komissio allekirjoitti 17. kesäkuuta 2002 enintään viideksi vuodeksi puitesopimuksen, joka koskee aineiston syöttämistä Euroopan unionin toimielinten Europa-verkkosivustolle sekä sivuston ylläpitoa ja mainostamista. Sopimus allekirjoitettiin avoimen tarjouskilpailun perusteella, joka toteutettiin noudattaen tarkasti julkisia palveluhankintoja koskevien sopimusten tekomenettelyjen yhteensovittamisesta 18. kesäkuuta 1992 annetun neuvoston direktiivin N:o 92/50/ETY(1) määräyksiä. Hankinta päätettiin tehdä ASCII-yhtiöltä, joka oli tehnyt edullisimman tarjouksen. Puitesopimuksen kohteena olevien töiden toteutuksesta on tehty yhdeksän erityistä sopimusta, joiden yhteenlaskettu arvo on 4 450 000 euroa vuodessa ja jotka kaikki on tehty ASCII-yhtiön kanssa. Yhdessä näistä sopimuksista, joka koskee asiakirjojen kirjoittamista ja päivittämistä ja jonka arvo on 435 000 euroa vuodessa, määrättiin, että osa tehtävistä ostettaisiin alihankintana G-Plus-yhtiöltä 165 000 euron vuosihintaan, toisin sanoen 3,6 prosentilla ASCIIlta kaikkiaan tilatun työn arvosta. Koska tarjouspyynnön ajankohtana G-Plus-yhtiön palveluksessa oli henkilökohtaisista syistä virkavapaalla oleva komission virkamies, komissio keskeytti Europa-palvelinta koskevan sopimuksen täytäntöönpanon 27. syyskuuta 2002 (toisin sanoen ennen kysyjän mainitseman Le Monden artikkelin ilmestymistä), jotta syntyneen vaikutelman edellyttämät selvitykset voitiin tehdä. G-Plus ilmoitti komissiolle 9. lokakuuta 2002 päättäneensä irtisanoutua kyseisestä erityissopimuksesta, minkä jälkeen ASCIIn kanssa tehdyn sopimuksen täytäntöönpano aloitettiin uudelleen koko laajuudessaan. Komissio on alkanut tutkia ristiriitaperiaatteiden soveltamissääntöjä ja etenkin niitä, joilla säännellään komission virkamiesten suhteita komission tarjouspyyntöihin osallistuviin yksityisiin yrityksiin. Tarjouskilpailuasiakirjojen toimittamispyyntö käsitellään Euroopan parlamentin, neuvoston ja komission asiakirjojen saamisesta yleisön tutustuttavaksi 30. toukokuuta 2001 annetun Euroopan parlamentin ja neuvoston asetuksen N:o 1049/2001(2) mukaisesti. (1) EYVL L 209, 24.7.1992. (2) EYVL L 145, 31.5.2001.